Հաստատված է ԵՊՀ տնտեսագիտության և

կառավարման ֆակուլտետի գիտական

խորհրդի 12.09․2024 թ․ թիվ 1 նիստում

Գիտական խորհրդի նախագահ՝

\_\_\_\_\_\_\_\_\_\_\_\_\_\_\_\_\_\_Կ․ Գ․ Խաչատրյան

**Կ ա ր գ**

**ՙԵրեվանի պետական համալսարան՚ ՀԻՄՆԱԴՐԱՄի Տնտեսագիտության եվ կառավարման ֆակուլտետի պրոֆեսորադասախոսական կազմի ԱՐՏԱԼՍԱՐԱՆԱՅԻՆ գործունեության գնահատման**

**1․ ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգը բխում է ՙԵրևանի պետական համալսարան՚ հիմնադրամի կանոնադրության 57-րդ կետի 13-րդ ենթակետի, 100-րդ կետի, 123-րդ կետի, ՙԵրևանի պետական համալսարան՚ հիմնադրամի ներքին կարգապահական կանոնների 35-րդ կետի, 36-րդ կետի, 37-րդ կետի, ՙԵրևանի պետական համալսարան՚ հիմնադրամի Տնտեսագիտության և կառավարման ֆակուլտետի կանոնակարգի 31-րդ կետի 6-րդ ենթակետի դրույթներից։
2. Սույն կարգով սահմանվում է ՙԵրևանի պետական համալսարան՚ հիմնադրամի (այսուհետ՝ ԵՊՀ) տնտեսագիտության և կառավարման ֆակուլտետի (այսուհետ՝ ֆակուլտետ) պրոֆեսորադասախոսական կազմի աշխատողի (այսուհետ՝ աշխատող) գիտակրթական և մասնագիտական զարգացման, ֆակուլտետային աշխատանքներին ներգրավվածության և պաշտոնեական պարտականությունների պատշաճ կատարման (այսուհետ՝ կատարողական) գնահատման կարգն ու պայմանները։
3. Կատարողականի գնահատման նպատակը ուսումնական տարվա ընթացքում աշխատողի կատարած աշխատանքի ծավալի (ըստ բաղադրիչների) գնահատումն է։
4. Կատարողականի գնահատման ցուցանիշները հիմք են հանդիսանում աշխատողին խրախուսելու կամ կարգապահական պատասխանատվության ենթարկելու համար, ինչպես նաև կարող են օգտագործվել ուսումնական բեռնվածություն տրամադրելու կամ պաշտոնի համալրման կամ այլ մրցույթների ժամանակ։

**2․ ԿԱՏԱՐՈՂԱԿԱՆԻ ԳՆԱՀԱՏՄԱՆ ԲԱՂԱԴՐԻՉՆԵՐԸ**

1. Կատարողականի գնահատումն իրականացվում է թվով 5 բաղադրիչների հիման վրա․
	1. աշխատողի աշխատանքային կարգապահություն՝ առավելագույնը 15 միավոր,
	2. ֆակուլտետային աշխատանքներում աշխատողի ներգրավվածություն՝ առավելագույնը 20 միավոր,
	3. աշխատողի գիտական գործունեություն՝ առավելագույնը 35 միավոր,
	4. մասնագիտական զարգացում և որակավորման բարձրացում՝ առավելագույնը 20 միավոր,
	5. այլ աշխատանքների կատարում՝ առավելագույնը 10 միավոր։

Բաղադրիչների (ենթաբաղադրիչների) հաշվարկման կարգն ու պայմանները ներկայացված են սույն կարգի անբաժանելի մասը կազմող Հավելվածում։

**3․ ԿԱՏԱՐՈՂԱԿԱՆԻ ԳՆԱՀԱՏՄԱՆ ԿԱՐԳԸ**

1. Ընթացիկ ուսումնական տարվա համար կատարողականի գնահատումն իրականացվում է ուսումնական տարվա ավարտին (մինչև պրոֆեսորադասախոսական կազմի ամառային արձակուրդը)։
2. Կատարողականի գնահատման արդյունքներն ամփոփվում և հաստատվում են վարկանշման հանձնաժողովի (այսուհետ՝ հանձնաժողով) կողմից։ Հանձնաժողովի նախագահը ֆակուլտետի դեկանն է, իսկ կազմում ընդգրկվում են դեկանի տեղակալները, ամբիոնների վարիչները և ֆակուլտետի արհբյուրոյի նախագահը։
3. Հանձնաժողովի նիստն իրավազոր է, եթե դրան մասնակցում է անդամների ընդհանուր թվի կեսից ավելին։ Որոշումներն ընդունվում են նիստին ներկա անդամների ձայների պարզ մեծամասնությամբ։ Հավասար ձայների դեպքում հանձնաժողովի նախագահի ձայնը վճռորոշ է։
4. Կատարողականի գնահատման արդյունքների առնչությամբ անհամաձայնության դեպքում աշխատողը եռօրյա ժամկետում կարող է հանձնաժողովին ներկայացնել համապատասխան հիմնավորումներ։ Ներկայացված հիմնավորումները հանձնաժողովն ուսումնասիրում է մեկօրյա ժամկետում, որի արդյունքում կայացնում է որոշում կատարողականի գնահատման արդյունքը փոփոխելու կամ անփոփոխ թողնելու վերաբերյալ։
5. Աշխատողի կատարողականի գնահատման արդյունքը բարելավելու նպատակով այն քննարկվում է ամբիոնի նիստում, կամ ըստ անհրաժեշտության՝ ֆակուլտետի գիտական խորհրդի նիստում։

**4․ ԵԶՐԱՓԱԿԻՉ ԴՐՈՒՅԹՆԵՐ**

1. Սույն կարգն ուժի մեջ է մտնում հրապարակման պահից: 2024/2025 ուսումնական տարվա կատարողականի գնահատման համար հիմք են ընդունվում 2024 թվականի սեպտեմբերի 1-ից կատարված աշխատանքները։

Հավելված 1

**ԿԱՏԱՐՈՂԱԿԱՆԻ ԳՆԱՀԱՏՄԱՆ ԲԱՂԱԴՐԻՉՆԵՐԻ (ԵՆԹԱԲԱՂԱԴՐԻՉՆԵՐԻ) ՀԱՇՎԱՐԿՄԱՆ ԿԱՐԳՆ ՈՒ ՊԱՅՄԱՆՆԵՐԸ**

|  |  |  |  |
| --- | --- | --- | --- |
| **ԲԱՂԱԴՐԻՉՆԵՐ** | **ԵՆԹԱԲԱՂԱԴՐԻՉՆԵՐ** | **ՆԿԱՐԱԳՐՈՒԹՅՈՒՆ** | **ՄԻԱՎՈՐԻ ՀԱՇՎԱՐԿՄԱՆ ԿԱՐԳԸ** |
| Աշխատողի աշխատանքային կարգապահություն՝ առավելագույնը 15 միավոր | Կ1 - ամբիոնի նիստերին մասնակցություն՝ առավելագույնը 8 միավոր | Հաշվարկվում է ամբիոնի նիստերին ներկայությունների տեսակարար կշռի (%) հիման վրա՝ ամբիոնի նիստերին մասնակցության քանակը հարաբերելով ամբիոնի նիստերի քանակին։Հաշվառման պատասխանատուն ամբիոնի վարիչն է։ | 86 % և ավելի - 8 միավոր,71-85 % - 5 միավոր,51-70 % - 3 միավոր,մինչև 50% - 0 միավոր։ |
| Կ2 - ԵՊՀ էլեկտրոնային հարթակներում (registrar, e-learning, intranet) տվյալների պատշաճ լրացում՝ առավելագույնը 7 միավոր  | Հաշվարկվում է ԵՊՀ էլեկտրոնային հարթակներում (registrar, e-learning, intranet) տվյալների սխալ կամ ժամկետների խախտմամբ լրացման դեպքերի քանակի հիման վրա։Հաշվառման պատասխանատուն դեկանի տեղակալն է։ | 0 դեպք - 7 միավոր,1-2 դեպք - 4 միավոր,3 և ավելի դեպք - 0 միավոր։  |
| Ֆակուլտետային աշխատանքներում աշխատողի ներգրավվածություն՝ առավելագույնը 20 միավոր | Ն1 - աշխատանքային խմբերի, հանձնաժողովների աշխատանքներում ներգրավվածություն՝ առավելագույնը 10 միավոր | Հաշվարկվում է ֆակուլտետային աշխատանքների կատարման նպատակով ձևավորվող աշխատանքային խմբերի, հանձնաժողովների աշխատանքներում մասնակցության արդյունավետության հիման վրա։Հաշվառման պատասխանատուն համապատասխան աշխատանքային խմբի, հանձնաժողովի ղեկավարն է։ | Յուրաքանչյուր աշխատանքային խմբի կամ հանձնաժողովի համար առավելագույնը 5 միավոր։ |
| Ն2 - դիմորդների հետ տարվող աշխատանքներում ներգրավվածություն՝ առավելագույնը 6 միավոր | Հաշվարկվում է դպրոցներ այցերի կամ ֆակուլտետում դիմորդների հետ հանդիպումների քանակի հիման վրա։Հաշվառման պատասխանատուն դիմորդների հետ տարվող աշխատանքային խմբի ղեկավարն է։ | Յուրաքանչյուր այցի կամ հանդիպման համար 2 միավոր։ |
| Ն3 - ուսանողների հետ տարվող արտալսարանային աշխատանքներում ներգրավվածություն՝ առավելագույնը 6 միավոր | Հաշվարկվում է ֆակուլտետում վարպետության դասերի, կազմակերպություններ ուսանողների այցերի, ղեկավարած ուսանողական գիտական աշխատանքների (ուսանողական գիտաժողովի, հետազոտական մրցույթի աշխատանք և այլն) քանակի հիման վրա։Հաշվառման պատասխանատուն կազմակերպությունների հետ տարվող աշխատանքային խմբի ղեկավարն է։ | Յուրաքանչյուր վարպետության դասի, կազմակերպություններ ուսանողների այցի համար 2 միավոր։Յուրաքանչյուր ղեկավարած ուսանողական գիտական աշխատանքի համար 3 միավոր։ |
| Աշխատողի գիտական գործունեություն՝ առավելագույնը 35 միավոր | Գ1 - գիտական հոդվածի հրատարակում՝ առավելագույնը 15 միավոր | Հաշվարկվում է միջազգային գիտատեղեկատվական շտեմարաններում ընդգրկված պարբերականներում[[1]](#footnote-1)\* հրատարակված հոդվածների քանակի հիման վրա՝ անկախ համահեղինակների քանակից, ինչպես նաև ՀՀ ԲԿԳԿ-ի կողմից ընդունելի գիտական պարբերականներում հրատարակված 1-ից ավելի հոդվածների դեպքում՝ հաշվի առնելով համահեղինակների քանակը։Հեղինակի աշխատանքի վայրը (affiliation) պետք է լինի ԵՊՀ-ն։Հաշվառման պատասխանատուն ամբիոնի վարիչն է։ | Միջազգային գիտատեղեկատվական շտեմարաններում ընդգրկված պարբերականներում յուրաքանչյուր հոդվածի համար 10 միավոր։ՀՀ ԲԿԳԿ-ի կողմից ընդունելի գիտական պարբերականներում յուրաքանչյուր հոդվածի համար 4 միավոր բաժանած համահեղինակների քանակին։ |
| Գ2 - գիտակրթական աշխատության հրատարակում՝ առավելագույնը 15 միավոր | Հաշվարկվում է ֆակուլտետի գիտական խորհրդի կամ ԵՊՀ գիտական խորհրդի երաշխավորությամբ հրատարակված մենագրությունների, ուսումնական ձեռնարկների, դասագրքերի քանակի հիման վրա՝ հաշվի առնելով համահեղինակների քանակը։Հաշվառման պատասխանատուն ամբիոնի վարիչնէ։ | Յուրաքանչյուր 10 և ավելի տպ․ մամուլ ծավալով մենագրության համար 6 միավոր բաժանած համահեղինակների քանակին։Յուրաքանչյուր մինչև 10 տպ․ մամուլ ծավալով մենագրության համար 4 միավոր բաժանած համահեղինակների քանակին։Յուրաքանչյուր ուսումնական ձեռնարկի համար 8 միավոր բաժանած համահեղինակների քանակին։Յուրաքանչյուր դասագրքի համար 12 միավոր բաժանած համահեղինակների քանակին։ |
| Գ3 - գիտական դրամաշնորհի հայտի ներկայացում՝ առավելագույնը 15 միավոր | Հաշվարկվում է գիտական դրամաշնորհի ներկայացված հայտերի քանակի հիման վրա։Հաշվառման պատասխանատուն ամբիոնի վարիչն է։ | Յուրաքանչյուր գիտական դրամաշնորհի հայտի համար 5 միավոր |
| Մասնագիտական զարգացում և որակավորման բարձրացում՝ առավելագույնը 20 միավոր | Մ1 - գիտաժողովի մասնակցություն՝ առավելագույնը 10 միավոր | Հաշվարկվում է արտերկրում միջազգային գիտաժողովի, ինչպես նաև ՀՀ-ում գիտաժողովի մասնակցության (ոչ առցանց) քանակի հիման վրա։Մասնակցությունը հավաստող հավաստագրի կամ հիմնավորող նմանօրինակ այլ փաստաթղթի առկայությունը պարտադիր է։Հաշվառման պատասխանատուն ամբիոնի վարիչնէ։ | Յուրաքանչյուր արտերկրում գիտաժողովի համար 6 միավոր։ Յուրաքանչյուր ՀՀ-ում գիտաժողովի համար 3 միավոր։ |
| Մ2 - դասախոսություն արտերկրի բուհում՝ առավելագույնը 10 միավոր | Հաշվարկվում է դասախոսությամբ հանդես գալու նպատակով արտերկրի բուհեր իրականացրած այցերի, ինչպես նաև արտերկրի բուհերի համար առցանց դասախոսությամբ հանդես գալու դեպքերի քանակի հիման վրա։Դասախոսության կայացման փաստը հավաստող փաստաթղթի առկայությունը պարտադիր է։Հաշվառման պատասխանատուն ամբիոնի վարիչն է։ | Յուրաքանչյուր այցի համար 7 միավոր։Յուրաքանչյուր առցանց դասախոսության համար 3 միավոր։ |
| Մ3 - մասնագիտական վերապատրաստում՝ առավելագույնը 10 միավոր | Հաշվարկվում է արտերկրում կազմակերպվող, միջազգային առցանց հարթակներում[[2]](#footnote-2)\* իրականացվող, ինչպես նաև ՀՀ-ում կազմակերպվող մասնագիտական վերապատրաստման դասընթացների մասնակցության քանակի հիման վրա։ ՀՀ-ում կազմակերպվող մասնագիտական վերապատրաստման դասընթացների մասնակցությունը պետք է նախապես համաձայնեցվի ամբիոնի վարիչի հետ։Մասնակցությունը հավաստող հավաստագրի կամ հիմնավորող նմանօրինակ այլ փաստաթղթի առկայությունը պարտադիր է։Հաշվառման պատասխանատուն ամբիոնի վարիչն է։ | Արտերկրում կազմակերպվող յուրաքանչյուր մասնագիտական վերապատրաստման դասընթացի համար՝ 10 միավոր։Միջազգային առցանց հարթակներում յուրաքանչյուր մասնագիտական վերապատրաստման դասընթացի համար՝ 4 միավոր։ՀՀ-ում կազմակերպվող յուրաքանչյուր մասնագիտական վերապատրաստման դասընթացի համար՝ 4 միավոր։ԵՊՀ շարունակական կրթության կենտրոնի կողմից կազմակերպվող մասնագիտական վերապատրաստման դասընթացի համար՝ 2 միավոր։ |
| Այլ աշխատանքների կատարում՝ առավելագույնը 10 միավոր | Ա1 - այլ աշխատանքների կատարում՝ առավելագույնը 10 միավոր | Տրվում է կատարված հավելյալ աշխատանքների (գրքի, հոդվածի և ատենախոսության վերաբերյալ կարծիքի տրամադրման, տրամադրման հրաժարման, ուսանողների հետ հավելյալ աշխատանք տանելու, ամբիոնի, ֆակուլտետի կամ համալսարանի տարաբնույթ աշխատանքներին մասնակցության և այլն) համար։Դեկանի և ամբիոնի վարիչի համատեղ քննարկման արդյունքում։ Հաշվառման պատասխանատուն ամբիոնի վարիչն է։ |  |

1. \* «Science Citation Index Expanded (SCIE)», «Social Sciences Citation Index (SSCI)», «Emerging Sources Citation Index (ESCI)», «Arts&Humanities Citation Index (AHCI)») կամ «Scimago Journal & Country Ranking» պորտալի առնվազն Q4 քառորդին համարժեք SJR ինդեքս (SCImago Journal Rank Indicator) ունեցող պարբերականներ [↑](#footnote-ref-1)
2. \* Coursera և նմանատիպ այլ հարթակների միջոցով [↑](#footnote-ref-2)